CELEX: 32017R0882
Language: mt
Date: 2017-05-23 00:00:00
Title: Regolament ta' Implimentazzjoni tal-Kummissjoni (UE) 2017/882 tat-23 ta' Mejju 2017 dwar id-derogi mir-regoli tal-oriġini stabbiliti fil-Protokoll 1 tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha minn naħa, u l-Istati EPA SADC min-naħa l-oħra, li japplikaw fi kwota għal ċerti prodotti min-Namibja

24.5.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 135/15
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/882
   tat-23 ta' Mejju 2017
   dwar id-derogi mir-regoli tal-oriġini stabbiliti fil-Protokoll 1 tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha minn naħa, u l-Istati EPA SADC min-naħa l-oħra, li japplikaw fi kwota għal ċerti prodotti min-Namibja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 58(1) tiegħu,
   Billi:
   
               (1)
            
            
               Permezz tad-Deċiżjoni (UE) 2016/1623 (2), il-Kunsill awtorizza l-iffirmar, f'isem l-Unjoni Ewropea, tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha minn naħa, u l-Istati EPA SADC min-naħa l-oħra (3) (“il-Ftehim”). L-Istati EPA SADC huma l-Botswana, il-Lesoto, il-Mozambique, in-Namibja, is-Swaziland u l-Afrika t'Isfel. Skont id-Deċiżjoni (UE) 2016/1623, il-Protokoll irid jiġi applikat fuq bażi provviżorja, sakemm jitlestew il-proċeduri għall-konklużjoni tiegħu. Il-Ftehim jibda japplika fuq bażi provviżorja mill-10 ta' Ottubru 2016.
            
         
               (2)
            
            
               Il-Protokoll 1 tal-Ftehim jikkonċerna d-definizzjoni tal-kunċett ta' “prodotti tal-oriġini” u l-metodi ta' koperazzjoni amministrattiva. Għal prodott speċifiku, jiġifieri t-tonn Albacore ppreparat jew ippreservat (Thunnus alalunga) tal-Intestatura SA 1604, manifatturat minn tonn Albacore mhux tal-oriġini tal-Intestaturi SA 0302 jew 0303, l-Artikolu 43 ta' dak il-Protokoll jipprovdi għal deroga awtomatika mir-regoli tal-oriġini stabbiliti f'dak il-Protokoll fil-qafas tal-kwota annwali mogħtija lin-Namibja. Għaldaqstant jeħtieġ jiġu stabbiliti l-kundizzjonijiet għall-applikazzjoni ta' dawk id-derogi għall-importazzjonijiet min-Namibja.
            
         
               (3)
            
            
               Il-kwota stabbilita fl-Artikolu 43(10) għall-Protokoll 1 tal-Ftehim jenħtieġ tiġi ġestita mill-Kummissjoni abbażi tal-ordni kronoloġika tad-dati ta' aċċettazzjoni tad-dikjarazzjonijiet doganali għar-rilaxx għal ċirkolazzjoni libera b'konformità mar-Regolament ta' Implimentazzjoni tal-Kummissjoni (UE) 2015/2447 (4).
            
         
               (4)
            
            
               L-intitolament li wieħed jibbenefika mill-konċessjonijiet tariffarji jenħtieġ ikun soġġett għall-preżentazzjoni tal-prova rilevanti tal-oriġini lill-awtoritajiet doganali.
            
         
               (5)
            
            
               Sabiex tiġi żgurata l-applikazzjoni mingħajr intoppi tas-sistema tal-kwoti stabbilita mill-Protokoll, jenħtieġ li dan ir-Regolament japplika mill-istess data bħal dik tal-applikazzjoni provviżorja tal-Ftehim.
            
         
               (6)
            
            
               Il-miżuri previsti f'dan ir-Regolament huma konformi mal-opinjoni tal-Kumitat tal-Kodiċi Doganali.
            
         ADOTTAT DAN IR-REGOLAMENT:
   Artikolu 1
   Id-derogi mir-regoli tal-oriġini favur in-Namibja stabbiliti fl-Artikolu 43(10) tal-Protokoll 1 tal-Ftehim ta' Sħubija Ekonomika bejn l-Unjoni Ewropea u l-Istati Membri tagħha minn naħa, u l-Istati EPA SADC min-naħa l-oħra (“il-Ftehim”), għandhom japplikaw fi ħdan il-kwota stabbilita fl-Anness ta' dan ir-Regolament.
   Artikolu 2
   Sabiex jibbenifikaw mid-derogi stabbiliti fl-Artikolu 1, il-prodotti elenkati fl-Anness għandu jkollhom magħhom prova tal-oriġini kif stabbilit fl-Anness III tal-Protokoll 1 tal-Ftehim.
   Dan li ġej għandu jitniżżel fil-kaxxa 7 taċ-ċertifikat taċ-ċaqliq EUR.1 maħruġ mill-awtoritajiet kompetenti tan-Namibja skont dan ir-Regolament: “Deroga — Regolament (UE) 2017/882”.
   Artikolu 3
   Il-kwota stabbilita fl-Anness għandha tiġi ġestita b'konformità mal-Artikoli 49 sa 54 tar-Regolament ta' Implimentazzjoni (UE) 2015/2447.
   Artikolu 4
   Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Għandu japplika mill-10 ta' Ottubru 2016.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-23 ta' Mejju 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 269, 10.10.2013, p. 1.
   
      (2)  Id-Deċiżjoni tal-Kunsill (UE) 2016/1623 tal-1 ta' Ġunju 2016 dwar l-iffirmar, f'isem l-Unjoni Ewropea, u l-applikazzjoni provviżorja ta' Ftehim ta' Sħubija Ekonomika bejn l-Unjoni Ewropea u l-Istati Membri tagħha, min-naħa l-waħda, u l-Istati EPA SADC, min-naħa l-oħra (ĠU L 250, 16.9.2016, p. 1).
   
      (3)  ĠU L 250, 16.9.2016, p. 3.
   
      (4)  Ir-Regolament ta' Implimentazzjoni tal-Kummissjoni (UE) 2015/2447 tal-24 ta' Novembru 2015 li jistabbilixxi regoli dettaljati għall-implimentazzjoni ta' ċerti dispożizzjonijiet tar-Regolament (UE) Nru 952/2013 tal-Parlament Ewropew u tal-Kunsill li jistabbilixxi l-Kodiċi Doganali tal-Unjoni (ĠU L 343, 29.12.2015, p. 558).
   
      ANNESS
      Minkejja r-regoli għall-interpretazzjoni tan-Nomenklatura Magħquda, il-lingwaġġ tad-deskrizzjoni tal-prodotti fil-ħames kolonna ta' din it-tabella għandu jiġi kkunsidrat li għandu biss valur indikattiv. L-iskema preferenzjali hija determinata, fil-kuntest ta' dan l-Anness, mill-kodiċijiet NM applikabbli fil-mument tal-adozzjoni ta' dan ir-Regolament.
      
                  Nru tal-Ordni
               
               
                  Kodiċi NM
               
               
                  Subdiviżjoni TARIC
               
               
                  Deskrizzjoni tal-prodotti
               
               
                  Perjodu tal-kwota
               
               
                  Volum tal-kwota (f'tunnellati ta' piż nett jekk mhux speċifikat mod ieħor)
               
            
                  09.1600
               
               
                  ex 1604 14 41 
                  ex 1604 14 46 
                  ex 1604 14 48 
                  ex 1604 20 70 
               
               
                  30 
                  92 , 97 
                  30 
                  92 , 97 
               
               
                  Tonn Albacore ppreparat jew ippreservat (Thunnus alalunga) tal-Intestatura SA 1604 , manifatturat minn tonn Albacore mhux tal-oriġini tal-Intestaturi SA 0302  jew 0303 
               
               
                  Mill-10.10 sal-31.12.2016
               
               
                  178
               
            
                  Mill-1.1 sal-31.12.2017 u għal kull perjodu sussegwenti mill-1.1 sal-31.12.
               
               
                  800